Document ID: 32003R1668

Ir-Regolament tal-Kummissjoni (KE) Nru 1668/2003
ta’ l-1 ta’ Settembru 2003
li jimplimenta r-Regolament tal-Kunsill (KE, Euratom) Nru 58/97 fir-rigward tal-format tekniku għat-trasmissjoni ta’ l-istatistiċi strutturali tan-negozju u li jemenda r-Regolament tal-Kummissjoni Nru 2702/98 dwar il-format tekniku għat-trasmissjoni ta’ l-istatistiċi strutturali tan-negozju
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KE, Euratom) Nru 58/97 ta’ l-20 ta’ Diċembru 1996 dwar l-istatistiċi strutturali tan-negozju [1], kif l-aħħar emendat bir-Regolament (KE) Nru 1667/2003 [2], u b’mod partikolari l-Artikolu 12(viii) tiegħu,
Billi:
(1) Ir-Regolament (KE, Euratom) Nru 58/97 stabbilixxa qafas komuni għall-produzzjoni ta’ statistiċi tal-Komunità dwar l-istruttura, l-attività, ir-rendiment u l-kompetittività tas-settur bankarju u s-settur tal-fondi tal-pensjoni fil-Komunità.
(2) Sabiex tiġi ffaċilitata t-trasmissjoni ta’ l-istatistiċi dwar l-infiq ambjentali, il-format tekniku li għalih hemm provdut bir-Regolament tal-Kummissjoni (KE) Nru 2702/98 tas-17 ta’ Diċembru 1998 dwar il-format tekniku għat-trasmissjoni ta’ l-istatistiċi strutturali tan-negozju [3], kif emendat bir-Regolament (KE) Nru 1614/2002 [4], għandu jiġi aġġustat. Ir-Regolament (KE) Nru 2702/98 iddefinixxa l-format tekniku għat-trasmissjoni tal-karatteristiċi strutturali tan-negozju elenkati fil-modulu komuni u l-moduli komuni għall-industrija, negozji ta’ distribuzzjoni u kostruzzjoni tar-Regolament (KE, Euratom) Nru 58/97. Hemm bżonn li dan il-format tekniku jiġi emendat sabiex jagħti kas taż-żieda tal-karatteristiċi fuq l-infiq ambjentali kif ukoll taż-żieda ta’ l-analiżi skond l-oqsma ambjentali għal xi karatteristiċi tal-modulu dettaljat dwar l-industrija tar-Regolament (KE, Euratom) Nru 58/97.
(3) Hemm bżonn li jiġi speċifikat il-format tekniku għat-trasmissjoni ta’ l-istatistiċi strutturali tan-negozju dwar l-istituzzjonijiet ta’ kreditu u l-fondi tal-pensjoni elenkati fl-Annessi 6 u 7 għar-Regolament (KE, Euratom) Nru 58/97 sabiex tiġi prodotta data komparabbli u armonizzata bejn l-Istati Membri, sabiex jitnaqqas ir-riskju ta’ l-iżbalji fit-trasmissjoni ta’ data u sabiex tiżdied il-veloċità li biha d-data miġbura tkun tista’ tiġi pproċessata u magħmula disponibbli għall-utenti. Hemm bżonn li jiġi definit format tekniku ieħor għat-trasmissjoni tal-karatteristiċi tal-moduli dettaljati dwar l-istituzzjonijiet ta’ kreditu u l-fondi tal-pensjoni minħabba li l-format tekniku ddefinit fir-Regolament (KE) Nru 2702/98 għat-trasmissjoni tal-karatteristiċi tal-modulu komuni u l-moduli dettaljati dwar l-industrija, negozji ta’ distribuzzjoni u kostruzzjoni jipprovdi għal analiżi differenti tar-riżultati.
(4) Il-miżuri li għalihom hemm provdut f’dan ir-Regolament huma bi qbil ma’ l-opinjoni tal-Kumitat tal-Programm Statistikali,
ADOTTAT DAN IR-REGOLAMENT:
L-Artikolu 1
L-Anness għar-Regolament (KE) Nru 2702/98 huwa emendat bi qbil ma’ l-Anness I għal dan ir-Regolament.
L-Artikolu 2
Il-format tekniku li hemm referenza għalih fl-Artikolu 9 tar-Regolament (KE, Euratom) Nru 58/97 għall-Anness 6 huwa definit fl-Anness II għal dan ir-Regolament.
L-Artikolu 3
Il-format tekniku li hemm referenza għalih fl-Artikolu 9 tar-Regolament (KE, Euratom) Nru 58/97 għall-Anness 7 huwa definit fl-Anness III għal dan ir-Regolament.
L-Artikolu 4
L-Istati Membri għandhom japplikaw dan il-format għad-data dwar is-sena ta’ referenza 2001 u s-snin sussegwenti, bl-eċċezzjoni tad-data ta’ l-Anness 7 għal liema, għandu jiġi applikat dan il-format għad-data dwar is-sena ta’ referenza 2002 u s-snin sussegwenti.
L-Artikolu 5
Dan ir-Regolament għandu jidħol fis-seħħ fl-20 jum wara dak tal-pubblikazzjoni tiegħu fil-Ġurnal Uffiċjali ta’ l-Unjoni Ewropea.
Dan ir-Regolament għandu jorbot fl-intier tiegħu u jkun applikabbli direttament fl-Istati Membri kollha.
Magħmul fi Brussel, fl-1 ta’ Settembru 2003.

Labels: 12
4
19